পুরপ্রধান না দুই কাউন্সিলর— কার দাবি বায়বীয়, তা নিয়েই জমে উঠেছে টানাপড়েন!
দমদম রোডে বাগজোলা খালের পাড়ে দেড় কাঠা জমি রয়েছে। ওই জমি নিয়ে চিঠি চালাচালির অন্ত নেই দক্ষিণ দমদম পুরসভার অন্দরমহলে। পুরপ্রধান পারিষদ দেবাশিস বন্দ্যোপাধ্যায়ের দাবি, ওই জমিতে শিশুউদ্যান হবে। যার প্রেক্ষিতে রাজারহাট-গোপালপুরের বিধায়ক তথা মন্ত্রী পূর্ণেন্দু বসুর উপস্থিতিতে রবিবার জপুরে একটি প্রকাশ্য সভায় ওখানে ‘বায়ো টয়লেট’ই হবে বলে ঘোষণা করেন ২২ নম্বর ওয়ার্ডের কাউন্সিলর অমিত পোদ্দার।
জমি সংলগ্ন ১৮ এবং ২২ নম্বর ওয়ার্ড দু’টি রাজারহাট-গোপালপুর বিধানসভার অন্তর্গত। ১৮ নম্বর ওয়ার্ডের কাউন্সিলর হলেন সঞ্জয় দাস। দুই কাউন্সিলর জানান, বায়ো টয়লেটের জন্য চেয়ারম্যান পাঁচু রায়ের অনুমতি চেয়ে চিঠি দেওয়া হয়েছে। উল্টোদিকে দেবাশিসের বক্তব্য, শিশু উদ্যানের প্রস্তাব পুরবোর্ডের বৈঠকে অনুমোদন হয়ে গিয়েছে। 
এদিন ১৮ নম্বর ওয়ার্ডে একটি ইংরেজি মাধ্যম স্কুলের উদ্বোধন অনুষ্ঠানে উপস্থিত ছিলেন মন্ত্রী পূর্ণেন্দু এবং রাজ্যসভার তৃণমূল সাংসদ দোলা সেন। সেখানেই অমিত বলেন, ‘‘বায়ো টয়লেট হওয়া নিয়ে অনেক বিতর্ক হচ্ছে। ওখানে বায়ো টয়লেটই হবে! সেচ দফতর থেকে দোলাদি দায়িত্ব নিয়ে অনুমোদন আদায় করে এনেছেন। আর মন্ত্রী চার লক্ষ টাকা দিয়েছেন।’’ সূত্রের খবর, সেচ দফতরের অনুমোদন পাওয়ার পরে বায়ো টয়লেট নির্মাণের কাজ শুরু হয়ে গিয়েছিল। কিন্তু খাল সংলগ্ন জমির মাটি যে বেশ নরম তা আন্দাজ করা যায়নি। যার প্রেক্ষিতে ‘কংক্রিটের প্ল্যাটফর্ম’ তৈরির জন্য আরও অর্থের প্রয়োজন।
এদিন অমিত বলেন, ‘‘আমি আর সঞ্জয় ঠিক করেছি, আমাদের ওয়ার্ডের উন্নয়ন তহবিল থেকে বাকি অর্থ দেওয়া হবে।’’ কাউন্সিলরের ঘোষণা শুনে এদিন সন্ধ্যায় দেবাশিস বলেন, ‘‘ওখানে শিশু উদ্যানও হবে। বায়ো টয়লেটের জন্য এত জমি লাগে না কি!’’
আর দু’পক্ষের দাবিদাওয়ার নিরিখে চেয়ারম্যানের মন্তব্য, ‘‘যা হবে তা তো দেখতেই পাবেন।’’